ሰበር ዜና: የአማራ ክልል 2ሺህ905 የህግ ታራሚዎች በይቅርታ እንዲለቀቁ ዛሬ ወሰነ
የአማራ ክልል መስተዳደር ምክር ቤት በክልሉ በተለያዩ ማረሚያ ቤቶች የሚገኙ 2 ሺህ 905 የህግ ታራሚዎች በይቅርታ እንዲለቀቁ ወስኗል፡፡ክልሉ ይህንን ውሳኔ ያሳለፈው በአመት ሁለት ጊዜ የሚደረገውን የይቅርታ ህግ መሰረት በማድረግ መሆኑን የክልሉ ፍትህ ቢሮ ሃላፊ አቶ ፍርዴ ቸሩ ለዋልታ ቴሌብዥን ገልጸዋል፡፡በይቅርታ የሚለቀቁት በክልሉ በተለያዩ ማረሚያ ቤቶች የሚገኙ  2 ሺህ 843 ወንዶችና 62 ሴቶች ናቸው፡፡ከዚሁ ጋር በተያያዘም የኢህአዴግ ስራ አስፈጻሚ ኮሚቴ በቅርቡ ባካሄደው ግምገማና ባስተላለፈው ውሳኔ መሰረት ከአማራ ክልል የ598 ተጠርጣሪዎች ክስ እንዲቋረጥ መደረጉን የፌደራል ጠቅላይ ዓቃቤ ህግ አስታውቋል፡፡ዋና ጠቅላይ ዓቃቤ ህግ አቶ ጌታቸው አምባዬ ለዋልታ ቴልቭዥን እንደገለፁት፥ ክሳቸው እንዲቋረጥ የተደረገው በፌደራል መንግስት እንዲሁም በአማራ ክልል መንግስት ውክልና ጉዳያቸው ሲታይ የቆየ ተጠርጣሪዎች ናቸው፡፡ይቅርታ የተደረገላቸውና ክሳቸው እንዲቋረጥ የተደረገላቸው ግለሰቦች የተሃድሶ ስልጠና ከወሰዱ በኋላ ከህብረተሰቡ ጋር እንደሚቀላቀሉም ተገልጿል፡፡ 